南山下行
作者：戴表元
朝代：宋

paragraphs: 南山高，北山高，行人山下聞叫號。
旁山死者何姓氏，纍纍骸骨橫林皋。
鳥喧犬噪沙草白，酸風十里吹腥臊。
中有一人稱甲族，蔽膝尚著長孺袍。
不知嬰觸爲何罪，但惜貴賤同所遭。
妻求抱尸諸子哭，魂氣滅沒埋蓬蒿。
人言殺身由貨寶，山村豈得皆權豪。
一言不酬兵在頸，性命轉眼輕鴻毛。
龍爭虎鬬尚未决，六合一穽何所逃。
振衣坐石望太白，寒林夜籟聲溞溞。